আব্দুল লতিফ রঞ্জু ,পাবনা প্রতিনিধি: পাবনার ভাঙ্গুড়া উপজেলার করতকান্দি রোস্তম আলী উচ্চ বিদ্যালয়ে কয়েকটি পদে পূর্বের তারিখ দিয়ে নিয়োগ দিয়ে অর্ধকোটি টাকা হাতিয়ে নেওয়া নিয়ে বিরোধের জের ধরে প্রধান শিক্ষিকাকে বরখাস্ত করেছে স্কুল কমিটি। অন্যায়ভাবে প্রধান শিক্ষিকা শামীম আরাকে সাময়িক বরখাস্ত করার প্রতিবাদে ওই বিদ্যালয়ের সভাপতি আসাদুর রহমানের বিরুদ্ধে ব্যাপক বিক্ষোভ মিছিল করা হয়েছে। বুধবার দুপুরে বিদ্যালয় এলাকায় ওই মিছিলে বিপুল সংখ্যক ছাত্র-ছাত্রী, অভিভাবক এবং এলাকাবাসি অংশ গ্রহন করেন। বুধবার সকালে প্রধান শিক্ষিকাকে সাময়িক বরখাস্তের খবর জানাজানি হয়। ভাঙ্গুড়া থানা পুলিশ ঘটনাস্থল পরিদর্শন করেছে। এ নিয়ে এলাকায় চরম উত্তেজনা বিরাজ করছে। করতকান্দি রোস্তম আলী উচ্চ বিদ্যালয়ে ৪/৫টি পদে ব্যাকডেটে নিয়োগ দেয়া নিয়ে প্রধান শিক্ষিকা শামীম আরা ও সভাপতি আসাদুর রহমানের সাথে বেশ কিছু দিন ধরে বিরোধ চলছিল।